L 167/6
LV
Eiropas Savienības Oficiālais Vēstnesis
30.6.2023.
(22)
Regulas (ES) Nr. 651/2014 darbības jomā ir jāiekļauj saderības nosacījumi attiecībā uz atbalstu vides nodokļu vai maksājumu samazinājuma veidā.
Vides nodokļus vai parafiskālos maksājumus piemēro ar mērķi palielināt videi kaitīgas rīcības izmaksas, tādējādi atturot no šādas rīcības un paaugstinot vides aizsardzības līmeni.
Ja vides nodokļus vai parafiskālos maksājumus nevar piemērot, neapdraudot konkrētu uzņēmumu saimniecisko darbību, labvēlīgāka attieksme pret dažiem uzņēmumiem var ļaut sasniegt augstāku vispārējo līmeni devumam vides nodokļos vai parafiskālajos maksājumos.
Attiecīgi konkrētos apstākļos vides nodokļu vai parafiskālo maksājumu samazinājumi var netieši sekmēt augstāku vides aizsardzības līmeni.
(23)
Ir lietderīgi piemērot vienādus nosacījumus atbalstam vides nodokļu samazinājumu un atbrīvojumu veidā visās ekonomikas nozarēs, ja vien nav piemērojami īpaši noteikumi.
Tāpēc atbalstam tādu nodokļu samazinājumu veidā par zveju iekšējos ūdeņos un zivkopības darbiem, ko dalībvalstis pieņem saskaņā ar Padomes Direktīvas 2003/96/EK (25) 15. panta 1. punkta f) apakšpunktu un 15. panta 3. punktu, būtu jāietilpst Regulas (ES) Nr. 651/2014 darbības jomā pēc tam, kad 2023. gada 30. jūnijā beigsies Komisijas Regulas (ES) 2022/2473 (26) 56. panta darbība.
(24)
Attiecībā uz ieguldījumu atbalstu centralizētās siltumapgādes un/vai aukstumapgādes sistēmām Regulas (ES) Nr. 651/2014 46. pantā noteiktie saderības nosacījumi attiecībā uz atbalstu ieguldījumiem centralizētās siltumapgādes un/vai aukstumapgādes sistēmās, ko darbina ar fosilo kurināmo, jo īpaši dabasgāzi, kā arī ieguldījumiem sadales tīklos vai to modernizācijā būtu jāpielāgo, lai ņemtu vērā Eiropas Zaļā kursa un Eiropas Klimata akta mērķus un jo īpaši Ilgtspējīgas Eiropas investīciju plānu (27).
(25)
Attiecībā uz ieguldījumiem energoinfrastruktūrā Regulas (ES) Nr. 651/2014 darbības jomā būtu jāiekļauj grupu atbrīvojumi tādu ieguldījumu atbalstam, kas netiek veikti atbalstāmajos apgabalos.
Turklāt minētajā regulā paredzētie saderības nosacījumi par atbalstu ieguldījumiem dabasgāzes energoinfrastruktūrā ir jāpielāgo, lai ņemtu vērā Eiropas Zaļā kursa mērķus un nodrošinātu atbilstību 2030. un 2050. gada klimata mērķrādītājiem.
(26)
Ņemot vērā aizsardzības rūpniecības – kurā pieprasījumu veido gandrīz vienīgi dalībvalstis, kas arī kontrolē visu ar aizsardzību saistīto produktu un tehnoloģiju iegādi, tostarp eksportu, – projektu finansēšanas specifiku, aizsardzības nozares darbība ir unikāla un nenotiek atbilstoši tradicionālajiem noteikumiem un uzņēmējdarbības modeļiem, kas nosaka kārtību tradicionālākos tirgos.
Ņemot vērā nozares specifiku un Eiropas Aizsardzības fonda, kas izveidots ar Eiropas Parlamenta un Padomes Regulu (ES) 2021/697 (28), un Eiropas aizsardzības rūpniecības attīstības programmas, kas izveidota ar Eiropas Parlamenta un Padomes Regulu (ES) 2018/1092 (29), noteikumus, kuros maksimālās finansējuma likmes ir noteiktas ar mērķi nevis ierobežot kopējo publisko finansējumu, bet gan piesaistīt dalībvalstu līdzfinansējumu, dalībvalstu finansiālais ieguldījums šajos līdzfinansētajos projektos ar konkrētiem nosacījumiem būtu jāuzskata par saderīgu ar iekšējo tirgu un jāatbrīvo no paziņošanas prasības.
Jo īpaši šādu līdzfinansējumu var atzīt par saderīgu, pārsniedzot iespējas, ko paredz vispārīgie noteikumi par atbalstu pētniecības un attīstības projektiem, ar nosacījumu, ka saņēmēji maksā tirgus cenu par jebkādu intelektuālā īpašuma tiesību vai projekta rezultātā iegūtu prototipu izmantošanu ar aizsardzību nesaistītiem lietojumiem.
Turklāt šādās situācijās nebūtu jāpieprasa atkārtoti izvērtēt atbilstības nosacījumus, ko Komisija ar neatkarīgu ekspertu palīdzību jau ir novērtējusi transnacionālā līmenī saskaņā ar Eiropas Aizsardzības fonda vai Eiropas aizsardzības rūpniecības attīstības programmas noteikumiem pirms pētniecības un attīstības projekta atlases.
Visbeidzot, Regulas (ES) Nr. 651/2014 8. pants būtu jāgroza, lai no Savienības centralizēti pārvaldītā finansējuma un valsts atbalsta kopā varētu segt projekta kopējās izmaksas.
(27)
Tādēļ būtu attiecīgi jāgroza Regula (ES) Nr. 651/2014 un (ES) 2022/2473,
(25) Padomes Direktīva 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (OV L 283, 31.10.2003., 51. lpp.).
(26) Komisijas Regula (ES) 2022/2473 (2022. gada 14. decembris), ar kuru, piemērojot Līguma par Eiropas Savienības darbību 107. un 108. pantu, dažu kategoriju atbalstu uzņēmumiem, kas nodarbojas ar zvejas un akvakultūras produktu ražošanu, apstrādi un tirdzniecību, atzīst par saderīgu ar iekšējo tirgu (OV L 327, 21.12.2022., 82. lpp.).
(27) Komisijas paziņojums “Ilgtspējīgas Eiropas investīciju plāns: Eiropas zaļā kursa investīciju plāns” (COM(2020) 21 final).
(28) Eiropas Parlamenta un Padomes Regula (ES) 2021/697 (2021. gada 29. aprīlis), ar ko izveido Eiropas Aizsardzības fondu un atceļ Regulu (ES) 2018/1092 (OV L 170, 12.5.2021., 149. lpp.).
(29) Eiropas Parlamenta un Padomes Regula (ES) 2018/1092 (2018. gada 18. jūlijs), ar ko izveido Eiropas aizsardzības rūpniecības attīstības programmu, lai atbalstītu Savienības aizsardzības rūpniecības konkurētspēju un inovētspēju (OV L 200, 7.8.2018., 30. lpp.).